Electronic Arts

Electronic Arts Inc. (EA) međunarodni je proizvođač, izdavač i distributer videoigara sa sjedištem u Redwood Cityju (Kalifornija). Osnovao ju je Trip Hawkins 28. maja 1982, a od ranije je poznata po pioniranju prvih računarskih videoigara i njihove industrije, kao i promoviranju dizajnera i programera igara. U 2011, Electronic Arts bila je treća svjetska kompanija videoigara po prihodima, odmah nakon Nintenda i Activision Blizzarda. Pod imenom EA Sports trenutno proizvodi i izdaje videoigre Madden NFL, FIFA, NHL, NCAA Football, NBA Live i SSX. Također posjeduje i upravlja velikim studijima za videoigre poput EA Tiburona u Orlandu (Florida), EA Canade u Burnabyju (Britanska Kolumbija), BioWarea u Edmontonu (Alberta) i Montréalu (Québec) te EA DICE-a u Stockholmu (Švedska). Historija EA je počela s poslovanjem kao izdavač računarskih igara. Krajem 1980-ih, kompanija je počela s razvijanjem videoigara i podržala je igraće konzole ranih 1990-ih. Nastavila je s rastom pridobivši nekoliko uspješnih programera. Već početkom 2000-ih, postala je jedna od najvećih nezavisnih izdavača igara u svijetu. Dana 4. maja 2011, EA je prijavila prihode od 3,8 milijardi američkih dolara za fiskalnu godinu koja je završila u martu 2011. Dana 13. januara 2012, objavila je da je premašila milijardu dolara u digitalnim prihodima tokom prošle kalendarske godine. U napomeni zaposlenima, tadašnji direktor John Riccitiello, ovo je nazvao "nevjerovatno važnom prekretnicom" za kompaniju. Akvizicijom popularne stranice za veb-videoigre 2001, počinje se usmjeravati ka direktnoj distribuciji digitalnih videoigara. Kupuje kompaniju Playfish iz Londona 2009, a u junu 2011. pokreće Origin, mrežnu uslugu za prodaju videoigara potrošačima. U junu 2011. objavljuje da je završila akviziciju PopCap Gamesa, kompanije zaslužne za videoigre Plants vs. Zombies i Bejeweled. Kompanija je nastavila s pomakom ka digitalnoj distribuciji 2012. podijelivši ogranak EA Interactive (EAi) u "druge organizacije širom kompanije, odnosno one ogranke koje vode predsjednik EA-a Frank Gibeau, glavni operativni direktor Peter Moore, tehnološki direktor Rajat Teneja i izvršni potpredsednik digitalne distribucije Kristian Segerstrale." Reference